คุกกี้ดินขณะตากแดด
คุกกี้ดินขณะทำการขึ้นรูป
**คุกกี้โคลน** บ้างเรียก **กาแล็ต** (ฝรั่งเศส: *galette*; แปลว่า คุกกี้) หรือ **บงบงแต** (ครีโอลเฮติ: *bonbon tè*; แปลว่า ขนมดิน) เป็นอาหารสำหรับหญิงตั้งครรภ์ในประเทศเฮติ พบได้ตามสลัมต่าง ๆ ตามหัวเมือง เช่น ซีเตซอแลย์ (*Cité Soleil*) ดินสำหรับทำคุกกี้โคลนถูกรวบรวมมาจากที่ราบสูงทางตอนกลางของประเทศใกล้กับเมืองแอ็งช์ (*Hinche*) จากนั้นบรรทุกดินเหล่านี้ไปขายที่ตลาดลาซาลีน (*La Saline*) โดยมีสุภาพสตรีคอยรับซื้ออยู่ จากนั้นดินดังกล่าวจะถูกแปรรูปเป็นคุกกี้ที่เมืองฟอร์ดีม็องช์ (*Fort Dimanche*) ซึ่งเป็นเมืองที่เกิดจากการบุกรุกพื้นที่คุกเก่าเพื่อสร้างบ้านเรือนจากวัสดุชั่วคราวอย่างสลัม โดยขั้นแรกจะต้องกรองสิ่งสกปรกออกจากดิน (เช่น ก้อนกรวด หญ้า) ออกไป จากนั้นนำดินโคลนที่ผ่านการกรองดังกล่าว มาปรุงรสด้วยเกลือ เนยขาว หรือไขมัน ก่อนนำไปขึ้นรูปให้มีลักษณะเป็นแผ่นแบน ตากแดดให้แห้ง คุกกี้ที่เสร็จแล้วจะบรรจุในถังสำหรับใช้วางจำหน่ายตามตลาดหรือร้านตามริมถนน

ชาวเฮติเชื่อว่าคุกกี้โคลนมีแคลเซียม สามารถใช้เป็นยาลดกรด และมีสารอาหาร คุกกี้โคลนจึงกลายเป็นอาหารเสริมสำหรับสตรีมีครรภ์และเด็ก แต่แพทย์ได้ออกมาเตือนว่า อาจก่อให้เกิดฟันผุ ท้องผูก หรืออะไรที่แย่กว่านั้น นอกจากนี้คุกกี้โคลนมีต้นทุนการผลิตที่ถูกมาก คุกกี้หนึ่งร้อยชิ้นจะมีราคา 5 ดอลลาร์สหรัฐ (เฉลี่ยราวชิ้นละ 5 เซ็นต์) เมื่อ พ.ศ. 2551 ก่อนหน้านี้เคยราคา 1.5 ดอลลาร์สหรัฐ เมื่อ พ.ศ. 2550 คุกกี้โคลนถูกมองว่าเป็นหนทางสำหรับป้องกันความอดอยาก โดยเฉพาะอย่างยิ่งในช่วงราคาอาหารโลกสูงขึ้นเมื่อ พ.ศ. 2551

ส่วนรสชาติได้รับคำอธิบายกว่า มีสัมผัสนุ่มเหนียวแน่นทำให้ปากแห้งทันที พร้อมกับกลิ่นโคลนฉุน ๆ ติดอยู่ในปากเป็นเวลาหลายชั่วโมง

ในประเทศไทย
-----------

ในประเทศไทยเองก็มีการรับประทานอาหารที่ทำจากดิน เรียกว่า ดินลิ่ม ซึ่งทำจากดินเหนียวสีขาว แต่งรสด้วยกะทิ เกลือ หรือผงชูรส นอกจากนั้ยังมีการรับประทานดินอื่น ๆ อีก เช่น ดินโป่ง เช่น ในกลุ่มชาวอาข่าบนดอยแม่มอญ จังหวัดเชียงราย จะขุดดินโป่งที่ขุดได้มาเติมน้ำแล้วปั้นเป็นก้อน อังไฟในครัวจนแห้งสนิทนำมารับประทาน และบางท้องที่มีการรับประทานดินสอพองก็มี

อ้างอิง
-------

1. 1 2 3 4 5  Clammer, P. (2016). *Haiti*. Bradt Travel Guides (ภาษาฝรั่งเศส). Bradt Travel Guides. p. 71. ISBN 978-1-84162-923-0. สืบค้นเมื่อ 2019-12-21.
2. 1 2 3 4  Agamben, G.; Badiou, A.; Bensaid, D.; Brown, W.; Nancy, J.L.; Rancière, J.; Ross, K.; Žižek, S.; McCuaig, W. (2011). *Democracy in What State?*. New Directions in Critical Theory. Columbia University Press. p. 109. ISBN 978-0-231-52708-8. สืบค้นเมื่อ 2019-12-21.
3. 1 2 3 4 5  "Poor Haitians on a mud diet". *Los Angeles Times*. 2008-02-03. สืบค้นเมื่อ 2019-12-21.
4. 1 2 3 4 5  Nevins, D. (2015). *Haiti: Third Edition*. Cultures of the World (Third Edition) Â®. Cavendish Square. p. 123. ISBN 978-1-5026-0802-4. สืบค้นเมื่อ 2019-12-21.
5. ↑  *Haitians eat dirt cookies to survive* (ภาษาอังกฤษ), เก็บจากแหล่งเดิมเมื่อ 2021-12-21, สืบค้นเมื่อ 2021-10-14
6. ↑  *Feeding Frenzy: Land Grabs, Price Spikes, and the World Food Crisis*. Greystone Books. 2014. p. 47. ISBN 978-1-77164-014-5. สืบค้นเมื่อ 2019-12-21.
7. ↑  "กินดิน เป็นของว่าง??? ย้อนประวัติและความเป็นมาของ"ดิน" การกินเป็นอาหารเสริม ไม่ใช่แค่ตำนาน แต่มันคือเรื่องจริง!!". *Tnews*. 29 พฤศจิกายน 2560. สืบค้นเมื่อ 18 ธันวาคม 2565. `{{cite web}}`: ตรวจสอบค่าวันที่ใน: `|accessdate=` และ `|date=` (help)
8. ↑  "เจษฎาโอ้โฮ : เปิดสูตรกินดิน บ้านแม่มอญ จ.เชียงราย". *สนามข่าว 7 สี*. 15 เมษายน 2565. สืบค้นเมื่อ 18 ธันวาคม 2565. `{{cite web}}`: ตรวจสอบค่าวันที่ใน: `|accessdate=` และ `|date=` (help)
9. ↑  "สาวใหญ่กินดินสอพองแทนข้าว หมอสระบุรียื่นช่วย". *สนุกดอตคอม*. 31 พฤษภาคม 2551. สืบค้นเมื่อ 18 ธันวาคม 2565. `{{cite web}}`: ตรวจสอบค่าวันที่ใน: `|accessdate=` และ `|date=` (help)